Իննա Բուրդուչենկո

**Իննա Գեորգիևնա Բուրդուչենկո** (, ), թատրոնի և կինոյի խորհրդային դերասանուհի, առավել հայտնի է «Իվաննա» ֆիլմում կատարած գլխավոր դերով։

Իննան մահացել է «Ծաղիկը քարի վրա» ֆիլմի նկարահանումների ժամանակ ստացած վերքերից։

## Կենսագրություն
Իննան ծնվել է 1939 թվականի մարտի 31-ին Չեռնիգովում։ Մանուկ հասակում նա հետաքրքրվել է գրականությամբ և զբաղվում մարմնամարզությամբ։ Նրա ծնողները երազում էին, որ աղջիկը բժիշկ դառնա, իսկ որոշ մարդիկ կարծում էին, որ նա կդառնա մարզիկ։ Սակայն, դպրոցն ավարտելուց հետո Իննան ուղևորվել Կիև՝ ընդունվելու Կարպենկո-Կարոյի անվան թատերական ինստիտուտ։

Ընտրական փուլն անցնելուց հետո Իննան չի ընդգրկվել ուսանողների ցուցակում և վերադարձել է տուն և աշխատանքի անցել մարզային թատրոնում՝ որպես բեմի պարագաների պատասխանատու։ Նա ուրախությամբ մասնակցել է զանգվածային տեսարաններին, իսկ ավելի ուշ խաղացել է Ջեմմայի դերը «Օվոդ» ներկայացման մեջ։ Դա եղել է նրա առաջին հաջողությունը։ 1957 թվականին Իննան ընդունվել է ինստիտուտ՝ Վլադիմիր Նելլիի խմբում։

Երրորդ կուրսում սովորելու ժամանակ Իննան հրավեր ստացավ նկարահանվելու Վիկտոր Իվչենկոյի «Իվաննա» ֆիլմում։ Ռեժիսորի օգնականը պատահականորեն նրան հանդիպել է Կիևի փողոցներից մեկում և անմիջապես հրավիրել է նկարահանումներին։ Գլխավոր դերի համար փորձարկվել են բազմաթիվ դերասանուհիներ, Իննան մի քանի փորձերից հետո ստացել է դերը։ Նկարահանումների ընթացքում նա ստիպված է եղել օրեր շարունակ սոված մնալ։

1959 թվականի դեկտեմբերին, «Հոկտեմբերյան պալատում» տեղի ունեցել ֆիլմի պրեմիերան, և դերասանուհու խաղը մեծ տպավորություն թողել հանդիսատեսի վրա։ Ֆիլմը 1960 թվականի Համամիութենական փառատոնում ստացել է երկրորդ մրցանակ, ինչը մեծ հաջողություն էր։ Այդ տարիներին Իննան իսկական համբավ է ձեռք բերել․ նա ստացել է բազմաթիվ նամակներ հանդիսատեսից և տասնյակ հրավերներ ԽՍՀՄ կինոստուդիաներից։

Ֆիլմի մեկ պրեմիերայի ժամանակ Իննան ծանոթացել է իր երկրպագու Իգոր Կիրիլյուկի հետ և շուտով ամուսնացել նրա հետ։

Ֆիլմը 1960 թվականին ցուցադրվել է կաթոլիկ Լեհաստանում, սակայն Հռոմի պապ Հովհաննես XXIII-ը այն ենթարկել է բանադրանքի։

## Մահ
1960 թվականի հուլիսի 30-ին, «Ծաղիկը քարի վրա» (աշխատանքային անվանումը՝ «Այսպես դեռ ոչ ոք չի սիրել»)  ֆիլմի նկարահանումների ժամանակ, որոնք անցկացվել են Դոնբասում, Իննայի հերոսուհին փորձել է փրկել դրոշը այրվող բարաքից։ Նկարահանումներն իրականացվել է մի քանի դուբլով. փայտե շինությունը առատորեն լցնում էին բենզին և կրկին այրում։ Ամեն անգամ կառույցն ավելի էր այրվում։

Ֆիլմի ռեժիսոր Անատոլի Սլեսարենկոն համարել է, որ դեռ բավարար չէ, և պահանջել է ևս մեկ դուբլ անել։ Իննան ներս է վազել, վերցրել դրոշը, սակայն դուրս գալ չի հասցրել. նրա կոշիկի կրունկը մնացել է հատակի տախտակների արանքում, իսկ այդ պահին նրա առջև ընկել է կրակով բռնկված գերանը։

Հանքափորի դեր ստանձնած Սերգեյ Իվանովը շտապել օգնության և դուրս բերել Իննային՝ ստանալով ծանր այրվածքներ։ Դերասանուհին տեղափոխվել է Ստալինո (այժմ՝ Դոնեցկ) քաղաքի այրվածքների բաժանմունք։ Նրա մարմնի 78%-ը ծայրահեղ վնասվել է, բացառությամբ դեմքի, որը նա պաշտպանել է ձեռքերով։

ԽՍՀՄ մշակույթի նախարար Եկատերինա Ֆուրժցևայի հրահանգով Իննայի բուժմանն առանձնահատուկ ուշադրություն է դարձվել։ Շատ դոնորներ արյուն և մաշկ են տվել նրա համար։ Սակայն 1960 թվականի օգոստոսի 15-ին Իննան մահացել է ստացած այրվածքներից։ Այդ պահին նա երեք ամսական հղի է եղել։

Իննա Գեորգիևնա Բուրդուչենկո-Կիրիլյուկի վերջին հրաժեշտը տեղի է ունեցել կինոստուդիայում, ուր հավաքվել էին բազմաթիվ կիևցիներ, հուղարկավորվել է Կիևի Բայկովյան գերեզմանատանը։ Ամուսինը՝ Իգոր Ալեքսանդրովիչ Կիրիլյուկը (1936–1963), մահացել է ավտովթարից։ Նա հուղարկավորվել է Կիևի Բայկովյան գերեզմանատանը՝ կնոջ՝ Իննա Բուրդուչենկոյի կողքին։

Ռեժիսոր Անատոլի Սլեսարենկոն ճանաչվել է մեղավոր և դատապարտվել 5 տարվա ազատազրկման։

## Գրականություն
*Беляев В. Инна Бургученко // Актёры советского кино. — М. : Искусство, 1966. — Вып. 2. — С. 52-61.

## Ծանոթագրություններ

## Արտաքին հղումներ
* Профиль на сайте RusActors.Ru
* Смерть на взлёте
* Інна Бурдученко — актриса з трагічною долею

Կատեգորիա:20-րդ դարի դերասանուհիներ
Կատեգորիա:Դերասանուհիներ այբբենական կարգով
Կատեգորիա:Թատրոնի դերասաններ
Կատեգորիա:Խորհրդային դերասանուհիներ
Կատեգորիա:Կինոդերասաններ
Կատեգորիա:Ուկրաինացի դերասանուհիներ